Rådets afgørelse 2003/543/FUSP

af 21. juli 2003

om gennemførelse af fælles aktion 2002/589/FUSP med henblik på Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben i Latinamerika og Caribien

RÅDET FOR DEN EUROPÆISKE UNION HAR -

under henvisning til Rådets fælles aktion 2002/589/FUSP af 12. juli 2002 om Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben(1), særlig artikel 6, sammenholdt med artikel 23, stk. 2, andet led, i traktaten om Den Europæiske Union, og

ud fra følgende betragtninger:

(1) Med afgørelse 2001/200/FUSP(2) besluttede Den Europæiske Union at bidrage til bekæmpelsen af ukontrolleret ophobning og spredning af håndskydevåben og lette våben, som udgør en trussel for freden og sikkerheden og reducerer mulighederne for en bæredygtig udvikling, bl.a. i Latinamerika og Caribien. Den Europæiske Unions bidrag i henhold til denne afgørelse til De Forenede Nationers Regionale Center for Fred, Nedrustning og Udvikling i Latinamerika og Caribien (UN-LiREC) i Lima, der handler på vegne af De Forenede Nationers afdeling for nedrustning (DDA), har medvirket til at sikre de forberedende aktiviteter og den indledende gennemførelse af visse elementer på området for bekæmpelse af ukontrolleret ophobning og spredning af håndskydevåben og lette våben i området. For at fortsætte disse aktiviteter har UN-LiREC og DDA anmodet om opfølgningsbistand fra Den Europæiske Union.

(2) For at nå de mål, der er fastsat i artikel 1 i fælles aktion 2002/589/FUSP, agter Den Europæiske Union at virke inden for de kompetente internationale instanser og i en regional sammenhæng i det omfang, det er relevant, for at yde bistand gennem internationale organisationer, programmer og agenturer samt regionale ordninger.

(3) UN-LiREC, der handler på DDA's vegne, forfølger i sin egenskab af regional clearinginstitution for skydevåben, ammunition og eksplosive stoffer i Latinamerika og Caribien det overordnede mål om at yde staterne i regionen bistand til at gennemføre regionale aftaler og forskrifter og udvikle en samordnet strategi til at hindre ulovlig handel med skydevåben og forbedre kapaciteten i regionen ved hjælp af en række specifikke projekter.

(4) Formålene med de forskellige UN-LiREC-projekter er at uddanne undervisere ved akademier for retshåndhævelsespersonale, udvikle udstyr til forbedring af kontrollen med lovlig handel med skydevåben, hindre og bekæmpe ulovlig handel med skydevåben i Latinamerika og Caribien, lette destruering af overskudsvåben og forbedring af lagerforvaltningen samt at bistå parlamentarikerne med at forbedre lovgivningen vedrørende skydevåben, ammunition og eksplosive stoffer.

(5) Aktiviteterne under disse projekter vil blive udført af UN-LiREC og Organisationen af Amerikanske Stater i samarbejde med andre institutioner.

(6) Kommissionen har påtaget sig hvervet med gennemførelsen af denne afgørelse.

(7) Den Europæiske Union agter derfor fortsat at tilbyde finansiel støtte til UN-LiREC's aktiviteter i henhold til afsnit II i fælles aktion 2002/589/FUSP.

(8) Kommissionen vil sørge for, at Den Europæiske Unions bidrag til projekterne bliver tilstrækkelig synligt, f.eks. ved hensigtsmæssige foranstaltninger truffet af UN-LiREC -

TRUFFET FØLGENDE AFGØRELSE:

Artikel 1

1. Den Europæiske Union bidrager til bekæmpelsen af destabiliserende ophobning og spredning af håndskydevåben og lette våben i Latinamerika og Caribien ved fortsat at støtte de aktiviteter, UN-LiREC planlægger.

2. Med henblik herpå yder Den Europæiske Union finansiel støtte til De Forenede Nationers afdeling for nedrustning (DDA), på hvis vegne UN-LiREC handler, i forbindelse med projekter, der tager sigte på at uddanne undervisere (instruktører) i akademier for retshåndhævelsespersonale, ved at udvikle særlige kurser og simuleringsøvelser, udvikle udstyr med henblik på at lette bestræbelserne på at forbedre kontrollen med handelen med lovlige skydevåben, hindre og bekæmpe ulovlig handel hermed i Latinamerika og Caribien, lette destruering af overskudsvåben og forbedring af lagerforvaltningen samt bistå parlamentarikerne med at forbedre lovgivningen om kontrolmekanismer vedrørende skydevåben, ammunition og eksplosive stoffer.

3. Gennemførelsen af denne afgørelse overdrages til Kommissionen. Med henblik herpå indgår Kommissionen en finansieringsaftale med DDA, på hvis vegne UN-LiREC handler, om betingelserne for anvendelsen af Den Europæiske Unions bidrag, der ydes i form af gavebistand. Den finansieringsaftale, der skal indgås, vil fastsætte, at UN-LiREC, DDA og UN-LiREC's partnere skal sørge for, at bidraget fra Den Europæiske Union til projektet bliver synligt i en grad, der passer til dets størrelse.

Artikel 2

1. Det finansielle referencebeløb for de i artikel 1 omhandlede formål udgør 700000 EUR.

2. De udgifter, der finansieres med det i stk. 1 fastsatte beløb, forvaltes i overensstemmelse med Fællesskabets procedurer og regler for Den Europæiske Unions almindelige budget.

Artikel 3

Kommissionen aflægger jævnligt rapport om gennemførelsen af denne afgørelse til de relevante organer i Rådet i overensstemmelse med artikel 9, stk. 1, i fælles aktion 2002/589/FUSP. Oplysningerne bygger navnlig på de regelmæssige rapporter, som UN-LiREC/DDA skal aflægge inden for rammerne af kontraktforholdet med Kommissionen som angivet i artikel 1.

Artikel 4

1. Denne afgørelse træder i kraft den 1. august 2003. Udgifter, der er påløbet under gennemførelsen af disse foranstaltninger, er støtteberettigede fra denne dato. Den udløber den 31. juli 2004.

2. Denne afgørelse tages op til fornyet overvejelse ti måneder efter datoen for vedtagelsen.

Artikel 5

Denne afgørelse offentliggøres i Den Europæiske Unions Tidende.

Udfærdiget i Bruxelles, den 21. juli 2003.

På Rådets vegne

F. Frattini

Formand

(1) EFT L 191 af 19.7.2002, s. 1.

(2) EFT L 72 af 14.3.2001, s. 1.